Staatsaanklaers in hof aangeval | Maroela Media
Twee staatsaanklaers van KwaZulu-Natal is in die hospitaal opgeneem nadat 22 verhoorafwagtende gevangenes hulle in die Scottburgh-streekhof aangeval het.
Lt.kol. Thulani Zwane, woordvoerder van die polisie, het gesê hy is bewus van die voorval Maandag, maar het gesê teen Woensdag was geen klagte nog ingedien nie.
Volgens inligting wat African News Agency (ANA) by verskeie bronne bevestig het, staan die 22 verdagtes tereg op aanklagte wat verband hou met 'n kabeldiefstalsindikaat en het hulle die staatsaanklaers aangeval nadat hul saak vir die soveelste keer uitgestel is.
Regsverteenwoordigers, hofbeamptes en landdros Ambrose Mfayela het glo uit die hofsaal gevlug toe die verdagtes die staatsaanklaers met meubels gegooi en toe aangerand het. 'n Stenograaf en tolk het glo tot hul redding gekom deur ook meubels na die aanvallers te gooi.
Volgens ANA is die staatsaanklaers na die voorval in 'n hospitaal opgeneem en sal hulle na verwagting nog tot minstens die naweek daar bly. Landdros Mfayela kon nie vir kommentaar bereik word nie en die twee staatsaanklaers het alle navrae na die Nasionale Vervolgingsgesag (NVG) verwys.
"Ek kan bevestig die voorval het Maandag in die Scottburgh-streekhof plaasgevind. Beide advokate ontvang mediese behandeling," was al wat adv. Moipone Noko, provinsiale direkteur van openbare vervolging, wou sê.
Die verdagtes is glo deel van 'n groep van 26 mense wat in 2012 in hegtenis geneem is. Die Daily News het in September 2014 berig die mans staan op 189 aanklagte tereg en ondersoekers moet deur selfoondata werk van derduisende oproepe wat oor 'n periode van 18 maande tussen die verdagtes gemaak is.
Die twee staatsaanklaers kla glo al 'n geruime tyd oor hul veiligheid weens hul betrokkenheid by die saak.
Selfs in die hof. . . . .
Liewe genade in watse barbaarse land woon ons. Hoekom sloer die saak 4 jaar?
Niks skok my meer nie. Die kriminele het geen respek vir die regstelsel nie. Nr 1 het hul baie mooi geleer.
Ja AL ek stem ons raak nou "ge decensitise" teenoor geweld, so ń allerdaagse gebeurtenis. Dit is sad.